b'\n_START_ARTICLE_\nAMS Flight\n_START_PARAGRAPH_\nAMS flight je slovenski proizvajalec jadralnih, motornih jadralnih in ultralahkih letal. Tovarno ima v Begunjah na Gorenjskem. Podjetje je nasledilo prostore, proizvodne zmogljivosti in proizvodni program biv\xc5\xa1e enote Elan Flight, ki je po licenci proizvajala jadralna letala DG. AMS Flight je proizvajal jadralna letala DG-300 in DG-500, vendar je kasneje proizvodnjo opustil._NEWLINE_Leta 2001 so za\xc4\x8deli proizvajati motorno jadralno letalo Carat, ki je bilo zasnovano v Nem\xc4\x8diji. Za razliko od ve\xc4\x8dine jadralnih letal z motorjem ima Carat motor v nosu in je na pogled bolj podobno ultralahkim letalom. AMS razvija verzijo Carata, imenovano Magnus, ki bo imel dva sede\xc5\xbea eden poleg drugega._NEWLINE_AMS Flight je prevzel proizvodnjo letala Apis od podjetja Albastar. Leta 2007 je bila proizvodnja letal Apis in Bee prene\xc5\xa1ena na Pipistrel._NEWLINE_Leta 2005/06 je AMS Flight prevzel proizvodnjo LS4 in LS6 od nem\xc5\xa1kega proizvajalca Rolladen-Schneider, ki se je zdru\xc5\xbeil z DG Flugzeugbau, ravno tako je pri\xc4\x8del s proizvodnjo nekaterih sestavnih delov za letala DG in LS. Ker pa ve\xc4\x8djega zanimanja za ti dve letali ni bilo, je podjetje opustilo proizvodnjo teh tipov, kar je pomenilo tudi konec sodelovanja z DG Flugzeugbau.'